Jeremaia
Chapter 35
Na vosa sa yaco vei Jeremaia mai vei Jiova e na gauna i Jioiakimi na luvei Josaia na tui Juta, ka vaka,
2 "Mo lako ki na nodra vale na Rekavaiti, ka vosa vei ira ka kauti ira ki na vale i Jiova, ki na dua na vale e loma, ka vagunuvi ira ena waini."
3 Au a qai kauti Jeesanaia na luvei Jeremaia, na luvei Epasinaia, kei ira na wekana, kei na luvena tagane kecega, kei na mataqali kecega ni Rekavaiti.
4 Ka kauti ira ki na vale i Jiova, kina nodra tikina na luvei Anani, na luvei Ikitalaia, e dua na tamata ni Kalou, ka voleka ki na nodra tikina na turaga, sa toka e ra na tikina nei Meesea na luvei Salumi, nai vakatawa ni katuba.
5 Ia au sa tauca e matadra na gone ni mataqali ni Rekavaiti eso na saqa waini, kei na bilo ni gunu, ka tukuna vei ira, "Dou gunu waini."
6 A ra sa tukuna, "Keitou na sega ni gunu waini: O Jionatapi na luvei Rekapi na tamai keitou, sa vakaroti keitou, ka vaka, 'Dou kakua ni gunu waini, oi kemudou se o ira na luvemudou, ka sega ni mudu.
7 'Dou kakua talega ni tara vale; dou kakua ni kaburaka na sila; kei na were-ni-vaini, dou kakua ni tea, se taukena: Ia mo dou tiko ga ena vale laca ena veisiga kecega ni nomudou bula; mo dou bula vakadede e na vanua dou sa vulagi kina.'
8 "Ia keitou sa vakarorogo tiko kina domo i Jonatapi na luvei Rekapi na tamai keitou, e na ka kecega sa vakarota vei keitou, me kakua ni gunu waini e na veisiga kece ni neitou bula, oi keitou, kei na wati keitou, kei na luvei keitou tagane, kei na luvei keitou yalewa.
9 "Se tara vale me keitou tiko kina: ia na wereni- vaini, kei na were, kei na sila, sa sega vei keitou.
10 "Ia keitou sa tiko ga e na vale laca, ka sa vakarorogo, ka cakacaka me vaka na ka kece ka vakarota vei keitou o Jionatapi na tamai keitou.
11 "Ia sa yaco ni sa lako cake mai o Nepukanesa na tui Papiloni kina vanua oqo, keitou sa tukuna, 'Tou mai lako yani ki Jerusalemi e na vuku ni nodra i valu na kai Kalitia, kei na nodra talega na kai Siria': ia keitou sa mai tiko kina e Jerusalemi."
12 Sa qai yaco na vosa i Jiova vei Jeremaia, ka vaka,
13 "Sa tukuna vakaoqo o Jiova ni lewe vuqa, na Kalou ni Isireli; 'Mo la'ki tukuna vei ira na Juta kei na lewe i Jerusalemi, "Dou na bese li ni vakavulici mo dou vakarorogo kina Noqu vosa?" sa tukuna o Jiova.
14 "Sa vakayacori na vosa i Jonatapi na luvei Rekapi na Rekavaiti, ka vakarota vei ira na luvena mera kakua ni gunu waini; ia era sega ni gunuva me yacova na siga oqo, ni ra sa vakayacora nai vakaro ni tamadra: ia oi Au, Au a vosa tikoga vei kemudou, ka sou ena mataka me'u vosa; ia dou a sega ga ni vakarogoci Au.
15 "Au a talai ira talega vei kemudou na Noqui talatala kecega na parofita, ka sou ena mataka me'u tala, ka tukuna, 'Dou dui lesu mada na tamata yadua mai nona sala ca, ka dou ia mada me vinaka na nomudoui valavala, ia dou kakua ni muria na kalou tani me qaravi ira, dou na qai tikoga e na vanua ka'u sa solia vei kemudou kei ira na nomudou qase': ia dou sa sega ga ni vakatu daligamudou, se vakarorogo vei Au.
16 "Ka ni ra sa vakayacora na luvei Jonatapi na luvei Rekapi nai vakaro ni tamadra, ka vakarota vei ira o koya; ia na tamata oqo era sa sega ni vakarorogo vei Au."'
17 "O koya oqo sa tukuna kina o Jiova ni lewevuqa, na Kalou ni Isireli: 'Raica, Au na vakayacora kivei ira na Juta kei ira kece na kai Jerusalemi na ca kecega ka'u sa cavuta me yaco vei ira: ni'u sa vosa vei ira, ka ra sa sega ni goleva; ka'u sa kacivi ira, ka ra sa sega ni rogo mai.'"
18 Ia ki na mataqali ni Rekavaiti sa tukuna o Jeremaia, "Sa tukuna vakaoqo o Jiova ni lewe vuqa, na Kalou ni Isireli: 'Ni dou sa vakarorogo ki nai vakaro i Jonatapi na tamamudou, ka sa vakabauta ana nona vunau kecega, ka sa cakava me vaka na ka kece sa vakarota vei kemudou,
19 'O koya oqo sa tukuna kina o Jiova ni lewe vuqa, na Kalou ni Isireli: "Ena sega ni yali na tagane e na kawa i Jonatapi na luvei Rekapi me tu e mataqu ka sega ni mudu."'"
tpi_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn